《戊午次吴山解空院乃端师子道场是日上巳呈法中禅老》
宋代·葛胜仲

寻幽勇鼓枻，兹山初问津。云烟落吾手，若水清潾潾。

苍官旧千章，类不赦斧斤。以兹海藏涌，突兀干苍旻。

独馀三大夫，攲盖皴龙鳞。下阅往来辈，蜉蝣不知春。

迎宾上人者，貌古意甚真。岂惟嗣老端，势到粲忍亲。

陟巘既幽绝，飞谈复清新。何庸浥寒波，更祓元规尘。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。